<classify> MTANGAZAJI wa Idhaa ya Kiswahili ya Radio Deutsche Welle DW ya Ujerumani, Isaac Gamba amefariki dunia mjini Bonn.Akizungumza kwa simu na Daily News Digital, rafiki wa karibu wa Gamba, Aboubakar Liongo, amesema Gamba amefikwa na kifo cha ghafla akiwa nyumbani kwake.Ndio kama hivyo ulivyosikia, Gamba hatunaye na kifo chake ni cha ghafla sana kwani juzi alikuwa redio akisoma habari na alipotoka kazini alipita katika moja ya migahawa ya Bonn na kujipatia mahitaji yake na kurejea nyumbani kwake na hakutoka, alisema Liongo kwa sauti ya majonzi.Liongo anasema walipoona hajatokea kazini na si kawaida walienda nyumbani kwake anapoishi mwenyewe na kugonga mlango lakini ulikuwa umefungwa kwa ndani, wakaamua kuita Polisi na kufungua mlango na kumkuta Gamba akiwa amefariki.Gamba ambaye ni miongoni mwa watangazaji maarufu nchini Tanzania, amewahi kufanya kazi Radio 5, Radio Free Africa RFA, Redio Uhuru, Radio One Stereo. Hadi mauti yanamfika, Gamba alikuwa mtangazaji wa DW Idhaa ya Kiswahili, Bonn, Ujerumani.Daily News Digital inatoa pole kwa ndugu, jamaa na marafiki wote na Watanzania kwa msiba huo na itaendelea kukujuza zaidi.  <topic>: KITAIFA 